ขายหุ้นกู้10ปีจ่ายดอก4.6%
กรุงไทยระดมทุนร่วม2.5หมื่นล้านไว้ขยายธุรกิจ/ผลตอบแทนสูงกว่าพันธบัตร
13 ต.ค. 2555

กรุงไทยระดมทุนร่วม2.5หมื่นล้านไว้ขยายธุรกิจ/ผลตอบแทนสูงกว่าพันธบัตร
แบงก์ดาหน้าออกหุ้นกู้ตุนเงิน “กรุงไทย” ขายหุ้นกู้ 2.5 หมื่นล้าน อายุ 10 ปี จ่ายดอกสูงลิ่ว 4.6% มากกว่าพันธบัตรรัฐบาล
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย เปิดเผยว่า ธนาคารได้ออกหุ้นกู้ด้อยสิทธิอายุ 10 ปี ขายให้แก่นักลงทุนสถาบันและประชาชนทั่วไปรวม 2.5 หมื่นล้านบาท อัตราดอกเบี้ย 4.6% จ่ายดอกเบี้ยทุก 3 เดือน โดยธนาคารมีสิทธิไถ่ถอนก่อนครบกำหนดหากครบ 5 ปี 
สำหรับหุ้นกู้ด้อยสิทธิที่จำหน่ายในครั้งนี้ ธนาคารเปิดจำหน่ายหน่วยละ 1,000 บาท ซื้อขั้นต่ำ 1 แสนบาท โดยออกหุ้นกู้จำนวนไม่เกิน 1.5 หมื่นล้านบาท โดยมีหุ้นกู้สำรองเพิ่มเติมอีกไม่เกิน 1 หมื่นล้านบาท คิดเป็นหุ้นกู้รวมที่จะเปิดขายทั้งสิ้นไม่เกิน 2.5 หมื่นล้านบาท มีอันดับความน่าเชื่อถือระดับ AA(tha) จากบริษัท ฟิทช์ เรทติ้งส์ (ประเทศไทย) ซึ่งสะท้อนความแข็งแกร่งของตราสาร
หุ้นกู้ชุดนี้เป็นชนิดระบุชื่อผู้ถือ ชำระคืนเงินต้นเพียงครั้งเดียว ไม่มีประกัน ไม่แปลงสภาพ และมีผู้แทนผู้ถือหุ้นกู้ โดยธนาคารมีสิทธิไถ่ถอนหุ้นกู้ก่อนครบกำหนดในวันครบรอบ 5 ปี นับตั้งแต่วันออกหุ้นกู้ต่อนักลงทุน
นายอภิศักดิ์ เปิดเผยว่า การออกหุ้นกู้ด้อยสิทธิในครั้งนี้ ธนาคารมีเป้าหมายในการระดมทุนเพื่อรองรับการขยายตัวของสินเชื่อและธุรกิจในอนาคต และเสริมความแข็งแกร่งเงินกองทุนขั้นที่ 2 
ทั้งนี้ จะเปิดจองซื้อสำหรับผู้ลงทุนที่เป็นผู้ฝากเงินในบัญชีออมทรัพย์พิเศษเพื่อการลงทุนของธนาคาร ในวันที่ 29 ต.ค. และสำหรับผู้ลงทุนทั่วไปและผู้ลงทุนสถาบัน จองซื้อได้ในวันที่ 30 ต.ค.1 พ.ย. 2555 ผ่านสาขาธนาคาร
แหล่งข่าวจากธนาคารพาณิชย์ เปิดเผยว่า อัตราดอกเบี้ยที่ธนาคารกรุงไทยจ่ายในอัตรา 4.6% ถือว่าเป็นอัตราที่ดี น่าลงทุนหากมีเงินเย็น เพราะเป็นการลงทุนระยะยาว และถือว่าสูงเมื่อเทียบกับพันธบัตรรัฐบาลอายุ 10 ปี ได้ดอกเบี้ย 3.5% และส่วนใหญ่หุ้นกู้ด้อยสิทธิที่ธนาคารพาณิชย์ออกขายจะไถ่ถอนในปีที่ 5 ไม่ถือยาวครบ 10 ปี
ก่อนหน้านี้ นายอภิศักดิ์ เปิดเผยว่า ธนาคารอยู่ระหว่างเตรียมออกหุ้นกู้สกุลเงินเหรียญสหรัฐ วงเงินไม่เกิน 500 ล้านเหรียญสหรัฐ ที่หมู่เกาะเคย์แมน และออกหุ้นกู้สกุลเงินบาทหลังการขายหุ้นเพิ่มทุนธนาคารเสร็จสิ้น ซึ่งการขายหุ้นสามัญเพิ่มทุนได้ปิดจองไปเมื่อวันที่ 11 ต.ค.ที่ผ่านมา 
นอกจากนี้ ธนาคารได้เตรียมกู้เงินเหรียญสหรัฐ วงเงิน 100 ล้านเหรียญสหรัฐ จากสถาบันการเงินต่างประเทศ อายุ 5 ปี หลังจากได้กู้มาแล้ว 100 ล้านเหรียญสหรัฐ เพื่อเตรียมสำหรับลูกค้าธนาคารที่ต้องการขยายการลงทุนในต่างประเทศ
ด้านธนาคารเกียรตินาคินก็เสนอขายหุ้นกู้วงเงินไม่เกิน 2,000 ล้านบาท อายุ 2 ปี ครบกำหนดไถ่ถอนปี 2557 อัตราดอกเบี้ยคงที่ 4% ชำระดอกเบี้ยทุกๆ 3 เดือนตลอดอายุหุ้นกู้ เสนอขายขั้นต่ำแก่ผู้ลงทุนทั่วไปและผู้ลงทุนสถาบันวงเงินไม่น้อยกว่า 1 แสนบาท ตั้งแต่วันที่ 1517 ต.ค.นี้ ผ่านธนาคารยูโอบี ซึ่งเป็นผู้จัดจำหน่าย